ИНТЕРВЮ С Д-Р ГЕОРГИ СТАВРАКЕВ – ЗАМ.ПРЕДСЕДАТЕЛ НА БЛС

БНР, 22.12.2010 г., Преди всички
Водещ: Ден след като станаха известни резултатите от петорната съдебномедицинска експертиза по случая с бебето в Горна Оряховица, които са категорични, че то е мъртвородено, на телефона е д-р Георги Ставракев, зам.-председател на БЛС. Добро утро! Имаше ли някаква изненада в заключенията, които чухте вчера, д-р Ставракев? Защото аз ще си позволя да разширя малко този въпрос. Днес вестниците коментират реакцията на вътрешния министър малко двояко. Повечето горе-долу би могло да бъде обобщено, че въпреки че медиците са единни в мнението си, Цветанов отказа да се извини и дори се усъмни в медицинското заключение. За вас има ли някакво съмнение, някакви въпросителни около тази експертиза?

Георги Ставракев: За нас като лекари няма никакви въпросителни и изобщо не е изненада крайният резултат. Както винаги за пореден път бяхме коректната страна и спазихме закона. Т.е. изчакахме коментарите по същество по случая. Но още преди да излезе експертизата заявихме, че начинът, по който се опитваше да бъде манипулирано общественото мнение и да бъде нагнетявана една предварителна реакция срещу лекарското съсловие на базата на едни записи, които бяха прочетени в парламента, категорично ние не сме съгласни с подобен род на поведение от страна на полицейските органи в подобни случаи, докато не бъдат окончателно изяснени обстоятелствата. Защото както се видя и в случая не винаги първоначалните обвинения могат да бъдат потвърдени, или това, което в началото е било като тенденция или като очаквана ситуация в крайна сметка може да бъде съвсем различно. Така че от медицинска гледна точка случаят не е сложен, така че за нас не може да бъде никаква изненада. Аз се надявам това да бъде обеца на ухото за следващите подобни евентуално конфликтни ситуации. В здравеопазването това не са някакви единични инциденти, за съжаление, и нека да бъдем професионалисти. 

Водещ: Добре, как си обяснявате, докторе, това разминаване между тези въпросни СРС, които станаха публично достояние и в които се говорят едни неща, сега, там разбира се също имаше някакви уговорки, всъщност пълните разговори ли са или са някакви извадки от тях, и това, което заключава медицинската експертиза?

Георги Ставракев: Аз не мисля изобщо да правя коментар на базата на някакви СРС, първо, защото това, което беше прочетено в парламента, аз не знам дали е записано по този повод, по какъв повод изобщо са правени записите, на какво основание. Освен това вие много добре знаете като журналисти, че един текст извъден от контекста на един общ разговор или на една обща теза може да значи съвсем различно нещо. Не искам да оневиня колегите за грубия език иначе, който са използвали помежду си...

Водещ: Те даже се извиниха за него, нали, това също трябва да бъдем честни и да кажем...

Георги Ставракев: Естествено, но аз не мисля, че човек може да бъде обвиняван за начина, по който се изразява, или още по-малко пък да бъде подсъден.

Водещ: Е човек не може да бъде съден за думите си, да, все още у нас, нали?

Георги Ставракев: Надявам се поне това да е така. Ако не е така, нещата стават много сериозни в нашата страна.

Водещ: А нормално ли беше, нещо, което стана ясно също през вчерашния ден, че здравният министър не е запознат с резултатите от тази експертиза? Някак си излезе, че той е в изолация по случая. Между другото това прави връзка с думите на д-р Милатович, който днес е казал, че това не е краят на работата, цитирам го пред „24 часа”: „Как ще се развие случаят знае само министър Цветанов”. Но каза той, мен ме интересува кой ще плати за този цирк и в морален, и в чисто финансов план.

Георги Ставракев: В чисто морален план аз мисля, че съвсем логично е министър Цветанов да бъде така добър и да прочете резултатите от експертизата, да оповести по същия начин, по който си позволи да оповести и част от записите от СРС по този случай в доста предварителна фаза на следствието.

Водещ: Е, това поискаха и политическите сили вчера, но някаква нагласа в тази посока мисля, че няма, поне индикации не даде министърът, че е готов да направи такова нещо.

Георги Ставракев: Естествено, никой не може да го задължи, но мисля, че от морална гледна точка това би трябвало да се случи и това ще е в негов интерес. И да не се случи ние сме удовлетворени в крайна сметка от това, че най-после нещата от медицинска гледна точка са изяснени и всякакви съмнения не би трябвало да продължават да витаят около колегите по отношение на тяхната професионална годност и техните действия...

Водещ: А по отношение на неосведомеността на здравния министър? Странно звучеше...

Георги Ставракев: По този въпрос, честно казано, не обичам да правя коментари за действия или бездействия на други лица. Би трябвало да попитате самия здравен министър. 

Водещ: Да, но според вас нормално ли е той да няма информация в мига, в който очевидно преди това е имали вътрешният министър, самата експертиза е била готова, самите експерти си позволиха да я коментират.

Георги Ставракев: Естествено, че не е нормално. Предполагам, имал е информация, но може би официален доклад към момента на зададения въпрос не е разполагал и затова може би се е въздържал от коментари, докато не получи официално писмения доклад от медицинската експертиза. Но това наистина би трябвало да коментира самият министър.

Водещ: Аз бих ви помолила да коментирате и нещо, което каза професор Чернев, обяснявайки всъщност част от изводите на тази експертиза, което ми направи впечатление, че всъщност това, което е направено е възможното за нивото на болницата. Нищо друго не е могло да се направи. Това е малко като оправдание. Означава ли, че трябва да се примирим с това ниво на конкретната болница Х, вероятно има и много такива нива на болници?

Георги Ставракев: Означава това, че ние се опитахме да въведем в някои медицински специалности стандарти, които са съразмерни с изискванията примерно в САЩ, без обаче да бъдат съответно организационно и финансово подсигурени. И затова се получават подобни ситуации. И това потвърждава нашата теза, която ние изповядваме последната година и две, че когато няма синхронизиране между медицински стандарти и адекватно финансиране на системата, се залагат едни нереални очаквания от страна на обществото по отношение на възможното качество на получаваната медицинска помощ. Но когато няма условията това да се случи, естествено е, че няма как да бъдат изпълнени тези очаквания в пълен обем. Само ще ви кажа, че примерно имах разговор с мой колега от Канада, който се обади преди една седмица и беше много учуден точно по случая в Горна Оряховица, и ме попита, в крайна сметка, той също е акушер-гинеколог, и сподели, че в Канада при преждевременни раждания или спонтанен аборт в тази гранична седмица, 25-а, 26-а седмица, изобщо нямат отговорност и ангажимент да се заемат каквито и да било реанимационни действия, нито могат да бъдат обвинявани в една подобна ситуация лекарите. Т.е. нашият стандарт е доста по-сериозен и по-завишен като изисквания дори спрямо Канада.

Водещ: Така, а ще има ли все пак обаче някаква санкция, реакция от ваша страна, на БЛС имам предвид, за тези ваши колеги? Извън това, което ще се случва по този случай, защото продължава разследването, предстои да стане ясно дали прокуратурата ще повдига или няма да повдига обвинения. Така или иначе развръзката предстои. От ваша страна какво да очакваме?

Георги Ставракев: От наша страна, днес ще обсъдим какво ще бъде нашето поведение. Най-вероятно ще дадем една специална пресконференция, на която ще оповестим нашето становище и евентуално ще отправим един апел към министър Цветанов, за да оповести по адекватен начин в публичното пространство...

Водещ: Вие искате това, а за оставка не говорите. Защото чухме вчера политическите сили говореха и за оставка на вътрешния министър в тази ситуация.

Георги Ставракев: Вижте, аз ще кажа за пореден път, че когато опрем до оставки, това вече е политически въпрос, а ние не сме политическа организация. И мисля, че е въпрос на морал и чест всеки политик, когато изпадне в подобна ситуация, сам да прецени дали трябва да си подаде оставката или не. Но не мисля, че ние като организация имаме право или би трябвало ние да поискаме тези оставки. 

Водещ: И един въпрос последен, д-р Ставракев, който не е свързан с този конкретен случай. Днес имаше някаква нагласа, или поне информация, че се очаква подписване на рамковия договор, който вие казахте, че ще подпишете, макар и отвращение. Това ще се случи ли и къде?

Георги Ставракев: Днеска имаме уговорена среща, на която би трябвало да подпишем рамковия договор, тъй като очакваме да бъдат изпълнени условията, за да се случи това подписване в 2 часа в НЗОК. Знаете, че ние получихме мандат за подписване на НРД при определени условия. Ако те наистина са приети, надявам се наистина...

Водещ: Да бъде подписан. Министърът ще присъства ли? Знаем, че той обикновено е гарант на...

Георги Ставракев: Би трябвало да присъства, да, той подписва също рамковия договор като страна по закон. 

Водещ: А ако не присъства, това били могло да промени ситуацията на подписването, или това са вече..?

Георги Ставракев: Аз не мисля. Ако е дал принципно съгласие, мисля, че ще бъде формално от негова страна при подписването, стига той да декларира наистина, че е готов да подпише така договорените условия. 

Водещ: Ще очакваме информация и по този въпрос. Благодаря ви за този разговор. 
